Eerste woonstel? Hierdie plante is perfek daarvoor | Sarie
Eerste woonstel? Hierdie plante is perfek daarvoor
Tyd in die natuur verminder stres. Maar so ook plante in die huis. Duitse navorsers het bevind hospitaalpasiënte met binnenshuise plante in hul kamer se stresvlakke is laer. Dié plante is maklik om te versorg, vermeerder suurstof en verwyder gifstowwe vir skoner lug. Asem in ...
Die jel van die aalwyn het verskeie helende eienskappe. Dit sus nie net snye en brandplekke op jou vel nie, maar kan ook ongesonde chemiese stowwe in huishoudelike skoonmaakmiddels (soos formaldehied en bensien) uit die lug verwyder. Raak sulke chemikalieë in die lug te veel, verskyn bruin kolle op die blare. Sit in 'n lekker sonkol.
Dié lid van die aronskelkfamilie is 'n veelsydige huisplant en het min geite. Al wat nodig is, is baie water en 'n bietjie sonlig en siedaar: jy het 'n groen lugsuiweraar. Dit verwyder bensien, formaldehied en trichlooretileen uit die lug. Die blomme lyk na wit aronskelke, maar met 'n oper gesig.